Politiets seneste opdatering viser at der har været 17 anholdelser til karnevallet i Aalborg. 2 blev anholdt på Badehusvej, da de blev antruffet i Forsvarets ørkenuniformer, det skal nu undersøges videre, hvordan de er kommet i besiddelse af uniformerne. Andre er blevet anholdt i forbindelse med mindre slagsmål. Blandt andet blev to anholdt på Vesterbro-bodega for at overtræde ordensbekendtgørelsen. I forbindelse med anholdelsen blev en betjent tildelt en skalle, hvilket resulterede i en sigtelse for vold mod tjenestemand i funktion. En eftersøgt person blev også anholdt i Kildeparken. I forbindelse med denne anholdelse blev en betjent ramt i hovedet af en genstand. - Jeg har fået meldinger tilbage fra de politifolk, der har overvåget de tre karnevalsoptog om, at der generelt har været en glad stemning i formiddags, siger Christian Brinck fra Nordjyllands Politi. Der har også været mindre tilskadekomster, hvor deltagere er faldet i glasskår. Politiet oplyser også at flere borgere har været generet af den helikopter, som politiet har i luften under karnevallet. - Vi beklager de gener, som den giver, men helikopteren er en god støtte for vores arbejde. Den giver os et godt overblik og støtter vores efterforskning, siger lederen af politiets indsats i karnevallet, vicepolitiinspektør Poul Severinsen.

Referat:
Indtil videre har der været god stemning, men foreløbig er det blevet til 17 anholdelser til Nordeuropas største karneval i Aalborg. En betjent er blevet tildelt en skalle. Opdateret 19.45.